Covid-19: Werk só effektief van die huis af - Corona Krisissentrum
Tuis / COVID-19 / Covid-19: Werk só effektief van die huis af
Covid-19: Werk só effektief van die huis af
Miljoene Suid-Afrikaners werk van die huis af sedert die regering 'n tydperk van afsondering aangekondig het weens die Covid-19-pandemie.
Suid-Afrikaanse maatskappye moes vinnig aanpas en goed in plek kry ten einde hul werknemers in staat te stel om van die huis af te werk.
Prof. Renata Schoeman, hoof van die MBA in gesondheidsorgleierskapprogram aan die Universiteit Stellenbosch se sakeskool, sê om in die tyd van die koronavirus te werk bring egter ongekende uitdagings vir werkers, maatskappye en die ekonomie as 'n geheel mee.
"Werknemers wat skielik die 'vryheid' ervaar om van die huis af te werk, kan ook angs ervaar as gevolg van 'n gebrek aan toesig en rigting, die min tyd om aan te pas by 'n nuwe manier van werk, die vrees vir werkverliese, die bestuur van tegnologiese uitdagings, om produktief te bly en om ook terselfdertyd al die balle in die lug te hou rakende gesins- en werkverantwoordelikhede."
Schoeman meen egter indien dit reg bestuur word, kan werk van die huis af net so produktief wees as om op kantoor te wees. Die pandemie het die aanvaarding van tegnologie en afgeleë en buigsame werk onvermydelik gemaak en volgens Schoeman gaan dit heel waarskynlik 'n blywende verandering in die manier waarop ons werk tot gevolg hê.
"Om suksesvol van die huis af te werk gaan van die individu self afhang. Dit gaan hier oor tydsbestuurvaardighede, selfdissipline en motivering, tegnologiese en kommunikasievaardighede en aanpasbaarheid," het prof Schoeman gesê.
Dit kan ook maklik wees om in die strik van slegte dissipline te val deur nie meer by 'n daaglikse roetine te hou nie en sommer net gemorskos te eet, middagslapies te neem of in werkstyd takies rondom die huis aan te pak waarvoor daar nooit voorheen tyd was nie.
Schoeman beveel aan dat jy werk steeds professioneel aanpak al werk jy van die huis af. Dit beteken om 'n toegewyde werkspasie op te stel waar daar nie heeltyd afleiding is nie en waar jy die nodige toerusting het om produktief te bly.
"Beperk en bestuur onderbrekings. Stel duidelike grense vir familie en vriende en vestig 'n roetine." En hou dan by jou daaglikse roetine. "Moenie in jou nagklere werk nie en moenie te gemaklik en ontspanne raak nie aangesien dit 'n negatiewe impak op jou motivering en produktiwiteit sal hê."
Schoeman stel ook voor dat jy 'n te-doen-lysie maak sodat jy take kan prioritiseer en behoorlik kan beplan. "Maak seker dat jy op hoogte bly van wat aangaan deur steeds deurlopend met kollegas te gesels, al is dit dan op 'n virtuele wyse. Bly professioneel en maak seker jy is ten alle tye bereikbaar en in staat om te reageer tydens werksure." Dit is ook belangrik om jou fisiese en geestesgesondheid in stand te hou.
Werkgewers is dalk bang dat produktiwiteit beïnvloed sal word weens werkers wat van die huis af werk, maar volgens Schoeman het talle studies die teenoorgestelde bevind. "Werkers is oor die algemeen meer produktief aangesien daar minder onderbrekings is, soos kollegas wat elke nou en dan inloer om te gesels en omdat daar minder ondoeltreffende vergaderings is."
Volgens Schoeman het die groter onafhanklikheid tot gevolg dat werknemers vaardighede in selfbestuur, kommunikasie en die gebruik van tegnologie ontwikkel.